CELEX: 32021R0370
Language: el
Date: 2021-03-01 00:00:00
Title: Εκτελεστικός κανονισμός (ΕΕ) 2021/370 της Επιτροπής της 1ης Μαρτίου 2021 για την υποχρέωση καταγραφής των εισαγωγών πλατέων προϊόντων ψυχρής έλασης από ανοξείδωτο χάλυβα καταγωγής Ινδίας και Ινδονησίας

2.3.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 71/18
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2021/370 ΤΗΣ ΕΠΙΤΡΟΠΗΣ
         της 1ης Μαρτίου 2021
         για την υποχρέωση καταγραφής των εισαγωγών πλατέων προϊόντων ψυχρής έλασης από ανοξείδωτο χάλυβα καταγωγής Ινδίας και Ινδονησίας
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2016/1036 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Ένωσης (1) (στο εξής: βασικός κανονισμός), και ιδίως το άρθρο 14 παράγραφος 5,
         Αφού ενημέρωσε τα κράτη μέλη,
         Εκτιμώντας τα ακόλουθα:
         
                     (1)
                  
                  
                     Στις 30 Σεπτεμβρίου 2020 η Ευρωπαϊκή Επιτροπή (στο εξής: Επιτροπή), με ανακοίνωση που δημοσιεύθηκε στην Επίσημη Εφημερίδα της Ευρωπαϊκής Ένωσης (2) (στο εξής: ανακοίνωση για την έναρξη διαδικασίας), ανακοίνωσε την έναρξη διαδικασίας αντιντάμπινγκ όσον αφορά τις εισαγωγές στην Ένωση προϊόντων ψυχρής έλασης από ανοξείδωτο χάλυβα καταγωγής Ινδίας και Ινδονησίας (στο εξής: διαδικασία αντιντάμπινγκ) ύστερα από καταγγελία που υποβλήθηκε στις 17 Αυγούστου 2020 από τη European Steel Association (στο εξής: EUROFER ή καταγγέλλουσα) για λογαριασμό παραγωγών που αντιπροσωπεύουν πάνω από το 25 % της συνολικής ενωσιακής παραγωγής προϊόντων ψυχρής έλασης από ανοξείδωτο χάλυβα.
                  
               1.   ΠΡΟΪΟΝ ΠΟΥ ΥΠΟΚΕΙΤΑΙ ΣΕ ΚΑΤΑΓΡΑΦΗ
         
         
                     (2)
                  
                  
                     Το προϊόν που υπόκειται σε καταγραφή (στο εξής: υπό εξέταση προϊόν) είναι πλατέα προϊόντα έλασης από ανοξείδωτο χάλυβα, που έχουν απλώς ελαθεί σε ψυχρή κατάσταση (ψυχρής έλασης), καταγωγής Ινδίας και Ινδονησίας (στο εξής: οικείες χώρες). Τα προϊόντα αυτά υπάγονται επί του παρόντος στους κωδικούς ΣΟ 7219 31 00, 7219 32 10, 7219 32 90, 7219 33 10, 7219 33 90, 7219 34 10, 7219 34 90, 7219 35 10, 7219 35 90, 7219 90 20, 7219 90 80, 7220 20 21, 7220 20 29, 7220 20 41, 7220 20 49, 7220 20 81, 7220 20 89, 7220 90 20 και 7220 90 80. Οι κωδικοί ΣΟ παρέχονται μόνο για λόγους πληροφόρησης.
                  
               2.   ΑΙΤΗΣΗ
         
         
                     (3)
                  
                  
                     Στις 21 Δεκεμβρίου 2020 η καταγγέλλουσα υπέβαλε αίτηση καταγραφής σύμφωνα με το άρθρο 14 παράγραφος 5 του βασικού κανονισμού, η οποία τεκμηρίωσε περαιτέρω την αίτησή της για καταγραφή στην καταγγελία. Η καταγγέλλουσα ζήτησε την υποβολή σε καταγραφή των εισαγωγών του υπό εξέταση προϊόντος, έτσι ώστε να είναι δυνατή η αναδρομική επιβολή μέτρων έναντι των εισαγωγών αυτών με ισχύ από την ημερομηνία καταγραφής τους.
                  
               
                     (4)
                  
                  
                     Ένας παραγωγός-εξαγωγέας που δραστηριοποιείται και στις δύο ενδιαφερόμενες χώρες, ο όμιλος Jindal, υπέβαλε παρατηρήσεις ως απάντηση στην αίτηση.
                  
               3.   ΑΙΤΙΟΛΟΓΗΣΗ ΤΗΣ ΚΑΤΑΓΡΑΦΗΣ
         
         
                     (5)
                  
                  
                     Σύμφωνα με το άρθρο 14 παράγραφος 5 του βασικού κανονισμού, η Επιτροπή έχει τη δυνατότητα να ζητήσει από τις τελωνειακές αρχές να προβούν στις κατάλληλες ενέργειες για την καταγραφή των εισαγωγών, έτσι ώστε να είναι δυνατή η μεταγενέστερη επιβολή μέτρων έναντι των εισαγωγών αυτών με ισχύ από την ημερομηνία καταγραφής τους, με την προϋπόθεση ότι πληρούνται όλες οι προϋποθέσεις που ορίζονται στον βασικό κανονισμό. Οι εισαγωγές μπορούν να υποβληθούν σε καταγραφή ύστερα από αίτηση του ενωσιακού κλάδου παραγωγής, η οποία περιλαμβάνει επαρκή αποδεικτικά στοιχεία που να δικαιολογούν αυτή την ενέργεια.
                  
               
                     (6)
                  
                  
                     Η καταγγέλλουσα ισχυρίστηκε ότι, με βάση τις πλέον πρόσφατες διαθέσιμες στατιστικές, υπήρξε σημαντική αύξηση των εισαγωγών μετά την έναρξη της έρευνας, αύξηση η οποία ήταν πιθανό να εξουδετερώσει σε μεγάλο βαθμό την επανορθωτική επίδραση των δυνητικών οριστικών δασμών. Επιπλέον, η καταγγέλλουσα ισχυρίστηκε ότι, λόγω του ιστορικού του ντάμπινγκ στο υπό εξέταση προϊόν, των πολυάριθμων μέτρων που επιβλήθηκαν και των ερευνών που κινήθηκαν, οι εισαγωγείς γνώριζαν ή όφειλαν να γνωρίζουν τις πρακτικές ντάμπινγκ από τις οικείες χώρες.
                  
               
                     (7)
                  
                  
                     Η Επιτροπή εξέτασε την αίτηση με βάση το άρθρο 10 παράγραφος 4 του βασικού κανονισμού. Η Επιτροπή εξακρίβωσε αν οι εισαγωγείς γνώριζαν, ή όφειλαν να γνωρίζουν, την ύπαρξη του ντάμπινγκ, και συγκεκριμένα την έκταση του ντάμπινγκ και την εικαζόμενη ή αποδεδειγμένη ζημία. Ανέλυσε επίσης κατά πόσον σημειώθηκε περαιτέρω σημαντική αύξηση των εισαγωγών, η οποία, δεδομένης της χρονικής στιγμής στην οποία πραγματοποιήθηκε, καθώς και του όγκου της και των λοιπών περιστάσεων, είναι πιθανό να εξουδετερώσει σε μεγάλο βαθμό την επανορθωτική επίδραση δυνητικού οριστικού δασμού αντιντάμπινγκ που πρόκειται να επιβληθεί.
                  
               3.1.   Γνώση των εισαγωγέων σχετικά με το ντάμπινγκ, το μέγεθός του και την εικαζόμενη ζημία
         
         
                     (8)
                  
                  
                     Στο παρόν στάδιο, η Επιτροπή έχει στη διάθεσή της επαρκή στοιχεία που αποδεικνύουν ότι οι εισαγωγές του υπό εξέταση προϊόντος από την Ινδία και την Ινδονησία αποτελούν αντικείμενο ντάμπινγκ. Η καταγγελία παρείχε επαρκή αποδεικτικά στοιχεία πρακτικής ντάμπινγκ με βάση τη σύγκριση μεταξύ της κανονικής αξίας που καθορίστηκε με τον τρόπο αυτόν και της τιμής εξαγωγής (σε επίπεδο τιμών «εκ του εργοστασίου») του υπό εξέταση προϊόντος, όταν πωλείται για εξαγωγή στην Ένωση. Συνολικά, και δεδομένου του μεγέθους του εικαζόμενου περιθωρίου ντάμπινγκ, ύψους 48,8 % για την Ινδία και εύρους μεταξύ 15,6 % και 34,4 % για την Ινδονησία, τα στοιχεία αυτά απέδειξαν επαρκώς, στο παρόν στάδιο, ότι οι παραγωγοί-εξαγωγείς εφαρμόζουν πρακτικές ντάμπινγκ.
                  
               
                     (9)
                  
                  
                     Η καταγγελία παρείχε επίσης επαρκή αποδεικτικά στοιχεία για εικαζόμενη ζημία στον ενωσιακό κλάδο παραγωγής, συμπεριλαμβανομένης της αρνητικής εξέλιξης βασικών δεικτών επίδοσης του ενωσιακού κλάδου παραγωγής.
                  
               
                     (10)
                  
                  
                     Οι πληροφορίες αυτές περιλαμβάνονταν τόσο στο μη εμπιστευτικό κείμενο της καταγγελίας όσο και στην ανακοίνωση για την έναρξη της παρούσας διαδικασίας που δημοσιεύθηκε στις 30 Σεπτεμβρίου 2020. Με τη δημοσίευσή της στην Επίσημη Εφημερίδα της Ευρωπαϊκής Ένωσης, η ανακοίνωση για την έναρξη διαδικασίας κατέστη δημόσιο έγγραφο στο οποίο έχουν πρόσβαση όλοι οι εισαγωγείς. Επιπλέον, οι εισαγωγείς, ως ενδιαφερόμενα μέρη στο πλαίσιο της έρευνας, έχουν πρόσβαση στη μη εμπιστευτική έκδοση της καταγγελίας και στον μη εμπιστευτικό φάκελο. Ως εκ τούτου, η Επιτροπή θεώρησε ότι, με βάση τα ανωτέρω, οι εισαγωγείς γνώριζαν ή όφειλαν να γνωρίζουν, τις πρακτικές ντάμπινγκ, την έκταση τους και την εικαζόμενη ζημία.
                  
               
                     (11)
                  
                  
                     Ως εκ τούτου, η Επιτροπή κατέληξε στο συμπέρασμα ότι πληρούνταν το πρώτο κριτήριο για την καταγραφή.
                  
               3.2.   Περαιτέρω σημαντική αύξηση των εισαγωγών
         
         
                     (12)
                  
                  
                     Η Επιτροπή ανέλυσε αυτό το κριτήριο με βάση τα στατιστικά στοιχεία σχετικά με τις εισαγωγές του υπό εξέταση προϊόντος από τις οικείες χώρες και τα οποία είναι διαθέσιμα στη βάση δεδομένων Surveillance 2. Για να εκτιμήσει αν υπήρξε περαιτέρω σημαντική αύξηση μετά την έναρξη της έρευνας, η Επιτροπή καθόρισε αρχικά τις χρονικές περιόδους που έπρεπε να συγκριθούν. Αφενός, αξιολόγησε τα στοιχεία για τις εισαγωγές από την Ινδία και την Ινδονησία μετά την έναρξη της έρευνας αντιντάμπινγκ (δηλαδή τη χρονική στιγμή κατά την οποία οι εισαγωγείς γνώριζαν ή όφειλαν να γνωρίζουν τις πρακτικές ντάμπινγκ) μέχρι την πλέον πρόσφατη περίοδο, δηλαδή την περίοδο από τον Οκτώβριο του 2020 έως τον Ιανουάριο του 2021. Αφετέρου, η Επιτροπή υπολόγισε τις εισαγωγές από την Ινδία και την Ινδονησία για την ίδια περίοδο κατά τη διάρκεια της περιόδου της έρευνας (στο εξής: ΠΕ), δηλαδή από τον Οκτώβριο του 2019 έως τον Ιανουάριο του 2020, καθώς και τον μηνιαίο μέσο όγκο εισαγωγών καθ’ όλη την περίοδο της έρευνας.
                  
               
                     (13)
                  
                  
                     Από τη σύγκριση προκύπτει ότι ο μηνιαίος μέσος όγκος εισαγωγών από την Ινδία και την Ινδονησία κατά την περίοδο εξελίχθηκε ως εξής:
                     
                        Πίνακας 1
                     
                     
                        Όγκοι των εισαγωγών από τις οικείες χώρες (τόνοι)
                     
                     
                                 Όγκοι εισαγωγών (μηνιαίος μέσος όρος)
                                 
                              
                              
                                 Περίοδος έρευνας (Ιούλιος 2019 – Ιούνιος 2020)
                              
                              
                                 Οκτώβριος 2019 – Ιανουάριος 2020
                              
                              
                                 Περίοδος μετά την έναρξη της διαδικασίας (Οκτώβριος 2020 – Ιανουάριος 2021)
                              
                              
                                 Συντελεστής δέλτα
                              
                           
                                 Περίοδος μετά την έναρξη της διαδικασίας σε σχέση με την περίοδο έρευνας (%)
                              
                              
                                 Περίοδος μετά την έναρξη της διαδικασίας σε σχέση με την περίοδο Οκτωβρίου 2019 – Ιανουαρίου 2020 (%)
                              
                           
                                 Ινδία
                              
                              
                                 8 984 
                              
                              
                                 10 918 
                              
                              
                                 6 321 
                              
                              
                                 -30
                              
                              
                                 -42
                              
                           
                                 Ινδονησία
                              
                              
                                 7 622 
                              
                              
                                 7 432 
                              
                              
                                 13 048 
                              
                              
                                 71
                              
                              
                                 76
                              
                           
                                 Οικείες χώρες
                              
                              
                                 16 606 
                              
                              
                                 18 350 
                              
                              
                                 19 370 
                              
                              
                                 17
                              
                              
                                 6
                              
                           
               
                     (14)
                  
                  
                     Με βάση τα στατιστικά αυτά στοιχεία, η Επιτροπή διαπίστωσε ότι ο μέσος μηνιαίος όγκος εισαγωγών πλατέων προϊόντων ψυχρής έλασης από ανοξείδωτο χάλυβα από τις οικείες χώρες κατά την περίοδο μεταξύ Οκτωβρίου 2020 και Ιανουαρίου 2021, δηλαδή μετά την έναρξη της διαδικασίας αντιντάμπινγκ, ήταν κατά 17 % υψηλότερος από τις μέσες μηνιαίες εισαγωγές κατά την ΠΕ και κατά 6 % υψηλότερος από την ίδια περίοδο του προηγούμενου έτους.
                  
               
                     (15)
                  
                  
                     Ο όμιλος Jindal ισχυρίστηκε ότι η ανάλυση για καταγραφή έπρεπε να βασιστεί στην περίοδο μετά την έναρξη της έρευνας αντιντάμπινγκ, ενώ η Eurofer υπέβαλε στοιχεία για την περίοδο μετά την ΠΕ. Ο όμιλος Jindal ισχυρίστηκε ότι η περαιτέρω σημαντική αύξηση των εισαγωγών μετά την έναρξη της έρευνας αντιντάμπινγκ δεν αποδείχθηκε στις παρατηρήσεις της καταγγέλλουσας και ότι τα στοιχεία της Eurostat κατέδειξαν μείωση των εισαγωγών από την Ινδία τον Οκτώβριο του 2020 σε σύγκριση με την ΠΕ (δηλαδή 8 650 τόνοι τον Οκτώβριο του 2020 σε σύγκριση με έναν μηνιαίο μέσο όρο 9 058 τόνων κατά την ΠΕ). Σύμφωνα με τον όμιλο Jindal, οι όγκοι των εισαγωγών από την Ινδονησία συγκεντρώνονταν τον πρώτο μήνα κάθε τριμήνου και κατέγραψαν μείωση τον Οκτώβριο του 2020 σε σύγκριση με τον Απρίλιο και τον Ιούλιο του 2020 (δηλαδή 21 532 τόνοι τον Οκτώβριο του 2020, σε σύγκριση με τους 22 299 τόνους του Απριλίου του 2020 και τους 26 787 τόνους του Ιουλίου του 2020). Ως εκ τούτου, ο όμιλος Jindal κατέληξε στο συμπέρασμα ότι δεν υπήρξε αύξηση των εισαγωγών και, ως εκ τούτου, το κριτήριο αυτό δεν πληρούνταν.
                  
               
                     (16)
                  
                  
                     Η Επιτροπή επισημαίνει εξαρχής ότι η καταγγέλλουσα υπέβαλε στατιστικά στοιχεία σχετικά με τις εισαγωγές για την περίοδο έρευνας, για το τρίτο τρίμηνο του 2020 και για την περίοδο μετά την έναρξη της διαδικασίας, δηλαδή έως τον Οκτώβριο του 2020. Ο όμιλος Jindal υπέβαλε επίσης στοιχεία για τις ίδιες χρονικές περιόδους με την καταγγέλλουσα, που έληξαν τον Οκτώβριο του 2020. Η ανάλυση της Επιτροπής βασίζεται στα πλέον πρόσφατα στοιχεία που έληξαν τον Ιανουάριο του 2021, όπως διευκρινίζεται στον πίνακα 1 ανωτέρω. Όπως εξηγείται στην αιτιολογική σκέψη (12), οι μέσες μηνιαίες εισαγωγές μετά την ΠΕ για την περίοδο μεταξύ Οκτωβρίου 2020 και Ιανουαρίου 2021 συγκρίθηκαν με τις μηνιαίες μέσες εισαγωγές για την περίοδο μεταξύ Οκτωβρίου 2019 και Ιανουαρίου 2020, καθώς και με τον μηνιαίο μέσο όγκο εισαγωγών καθ’ όλη την ΠΕ. Η περίοδος μεταξύ της ΠΕ και της έναρξης της έρευνας, δηλαδή το τρίτο τρίμηνο του 2020, δεν ελήφθη υπόψη στην παρούσα αξιολόγηση. Τα σχετικά στοιχεία που εξέτασε η Επιτροπή, σωρευτικά για τις οικείες χώρες, κατέδειξαν περαιτέρω σημαντική αύξηση των εισαγωγών μετά την έναρξη της διαδικασίας, τόσο σε σύγκριση με την περίοδο έρευνας όσο και με την αντίστοιχη περίοδο κατά την ΠΕ. Ο ισχυρισμός του ομίλου Jindal ότι δεν σημειώθηκε περαιτέρω σημαντική αύξηση τόσο από την Ινδία όσο και από την Ινδονησία μετά την έναρξη της διαδικασίας διαπιστώθηκε ότι ήταν εσφαλμένος με βάση τα πιο πρόσφατα στοιχεία που είχε στη διάθεσή της η Επιτροπή. Ο ισχυρισμός του ομίλου Jindal ότι οι εισαγωγές από την Ινδονησία συγκεντρώνονταν τον πρώτο μήνα κάθε τριμήνου δεν άλλαξε το συμπέρασμα ότι υπήρξε περαιτέρω σημαντική αύξηση των εισαγωγών από τις οικείες χώρες με βάση τα σχετικά στοιχεία για τις εισαγωγές. Αυτή η συγκέντρωση των εισαγωγών είναι πιθανό να συνδέεται με τους μηχανισμούς της μη διασφαλισμένης δασμολογικής ποσόστωσης (στο εξής: ΔΠ) στο πλαίσιο των μέτρων διασφάλισης για ορισμένα προϊόντα χάλυβα (στο εξής: μέτρα διασφάλισης) (3), όπου το άνοιγμα νέων παρτίδων μη διασφαλισμένης δασμολογικής ποσόστωσης στην αρχή κάθε τριμήνου οδηγεί γενικά σε μεγάλους όγκους εισαγωγών συγκεντρωμένους στις αρχές των τριμήνων. Ως εκ τούτου, οι ισχυρισμοί του ομίλου Jindal απορρίφθηκαν.
                  
               
                     (17)
                  
                  
                     Η καταγγέλλουσα ισχυρίστηκε ότι σημειώθηκε αύξηση των εισαγωγών από τις οικείες χώρες λόγω των ελευθερωμένων δασμολογικών ποσοστώσεων για το υπό εξέταση προϊόν μετά την επανεξέταση των μέτρων διασφάλισης (4) και ότι, λόγω των αλλαγών στις δασμολογικές ποσοστώσεις μετά την αποχώρηση του Ηνωμένου Βασιλείου από την Ευρωπαϊκή Ένωση, θα μπορούσε να αναμένεται περαιτέρω αύξηση των εισαγωγών, προκαλώντας πρόσθετη ζημία (5). Η καταγγέλλουσα ισχυρίστηκε ότι, ως αποτέλεσμα, η ποσόστωση «άλλης χώρας» θα προσαρμοζόταν προς τα πάνω κατά περισσότερο από 13 000 τόνους, και ότι η εν λόγω αύξηση θα έδινε τη δυνατότητα στην Ινδονησία να αυξήσει περαιτέρω τις εξαγωγές της προς την ΕΕ. Ο όμιλος Jindal απέρριψε τον ισχυρισμό αυτό ως αβάσιμο και υποθετικό. Ταυτόχρονα, ο όμιλος Jindal ισχυρίστηκε ότι η περαιτέρω ελευθέρωση των μέτρων διασφάλισης οδήγησε μόνο σε αύξηση των εισαγωγών από άλλες τρίτες χώρες εκτός από τις οικείες χώρες.
                  
               
                     (18)
                  
                  
                     Η προσαρμογή του επιπέδου των δασμολογικών ποσοστώσεων στο πλαίσιο των μέτρων διασφάλισης μετά την αποχώρηση του Ηνωμένου Βασιλείου από την Ευρωπαϊκή Ένωση οδήγησε σε χαμηλότερες ειδικές ανά χώρα ποσοστώσεις, ενώ για άλλες χώρες η ποσόστωση αυξήθηκε. Ενώ η Ινδία διαθέτει ειδική ανά χώρα ποσόστωση, η Ινδονησία υποχρεούται να εισάγει στο πλαίσιο της συνολικής ποσόστωσης που μοιράζεται με άλλες χώρες. Η Ινδονησία χρησιμοποιεί σταθερά μεγάλο μέρος της συνολικής ποσόστωσης από την έναρξη ισχύος των μέτρων διασφάλισης, και οι εισαγωγές του Ιανουαρίου του 2021 (δηλαδή σχεδόν 30 000 τόνοι από τη συνολική ποσόστωση των 46 536 τόνων του πρώτου τριμήνου του 2021) υποδηλώνουν περαιτέρω αύξηση των εισαγωγών από την Ινδονησία. Κατά συνέπεια, η αποχώρηση του Ηνωμένου Βασιλείου δεν οδήγησε μόνο σε αύξηση των εισαγωγών από άλλες τρίτες χώρες εκτός από τις οικείες χώρες, όπως υποστήριξε ο όμιλος Jindal. Ως εκ τούτου, τα διαθέσιμα αποδεικτικά στοιχεία στηρίζουν τον ισχυρισμό της καταγγέλλουσας ότι οι εισαγωγές από την Ινδονησία είναι πιθανόν να αυξηθούν περαιτέρω ως επακόλουθο της προσαρμογής μετά την αποχώρηση του Ηνωμένου Βασιλείου από την Ευρωπαϊκή Ένωση.
                  
               
                     (19)
                  
                  
                     Με βάση τα ανωτέρω, η Επιτροπή κατέληξε στο συμπέρασμα ότι πληρούνταν και το δεύτερο κριτήριο για την καταγραφή.
                  
               3.3.   Εξουδετέρωση της επανορθωτικής επίδρασης του δασμού
         
         
                     (20)
                  
                  
                     Η Επιτροπή έχει στη διάθεσή της επαρκή αποδεικτικά στοιχεία ότι η συνεχιζόμενη αύξηση των εισαγωγών από την Ινδία και την Ινδονησία σε περαιτέρω μειούμενες τιμές θα προκαλούσε πρόσθετη ζημία, με αποτέλεσμα να είναι πιθανό να εξουδετερωθούν σε μεγάλο βαθμό οι επανορθωτικές συνέπειες των δυνητικών οριστικών δασμών αντιντάμπινγκ.
                  
               
                     (21)
                  
                  
                     Όπως αναφέρεται στο τμήμα 3.2, υπάρχουν επαρκή αποδεικτικά στοιχεία για σημαντική αύξηση των εισαγωγών του υπό εξέταση προϊόντος στο σύνολό του κατά την περίοδο μετά την έναρξη της έρευνας.
                  
               
                     (22)
                  
                  
                     Επιπλέον, υπάρχουν στοιχεία που δείχνουν μια τάση μείωσης των τιμών εισαγωγής του υπό εξέταση προϊόντος σύμφωνα με τη βάση δεδομένων Surveillance 2. Η μέση τιμή σε ευρώ των εισαγωγών από τις οικείες χώρες μειώθηκε κατά μέσο όρο κατά 12 % σε σύγκριση με την περίοδο Οκτωβρίου 2020 - Ιανουαρίου 2021 με την ίδια περίοδο του προηγούμενου έτους και κατά 10 % σε σύγκριση με τον μηνιαίο μέσο όρο της περιόδου έρευνας, όπως φαίνεται στον πίνακα 2 κατωτέρω.
                     
                        Πίνακας 2
                     
                     
                        Τιμές των εισαγωγών από τις οικείες χώρες (EUR/τόνο)
                     
                     
                                 Μέση τιμή εισαγωγής
                              
                              
                                 Περίοδος έρευνας (Ιούλιος 2019 – Ιούνιος 2020)
                              
                              
                                 Οκτώβριος 2019 – Ιανουάριος 2020
                              
                              
                                 Περίοδος μετά την έναρξη της διαδικασίας (Οκτώβριος 2020 – Ιανουάριος 2021)
                              
                              
                                 Μείωση τιμής (%) Περίοδος μετά την έναρξη της διαδικασίας σε σχέση με την περίοδο έρευνας
                              
                              
                                 Μείωση τιμής (%) Περίοδος μετά την έναρξη της διαδικασίας σε σχέση με την περίοδο Οκτωβρίου 2019 – Ιανουαρίου 2020
                              
                           
                                 Ινδία
                              
                              
                                 2 076 
                              
                              
                                 2 122 
                              
                              
                                 1 898 
                              
                              
                                 -9
                              
                              
                                 -11
                              
                           
                                 Ινδονησία
                              
                              
                                 1 972 
                              
                              
                                 2 007 
                              
                              
                                 1 780 
                              
                              
                                 -10
                              
                              
                                 -11
                              
                           
                                 Οικείες χώρες
                              
                              
                                 2 028 
                              
                              
                                 2 075 
                              
                              
                                 1 818 
                              
                              
                                 -10
                              
                              
                                 -12
                              
                           
               
                     (23)
                  
                  
                     Η καταγγέλλουσα ισχυρίστηκε ότι οι αυξημένες εισαγωγές συνέπεσαν με την αύξηση του κόστους των πρώτων υλών, ιδίως του νικελίου και του σιδηροχρωμίου, οι τιμές των οποίων, κατά τους ισχυρισμούς, στρεβλώνονται στις οικείες χώρες, ασκώντας περαιτέρω πίεση στις τιμές του ενωσιακού κλάδου παραγωγής. Ο όμιλος Jindal αμφισβήτησε μια τέτοια αύξηση της τιμής του σιδηροχρωμίου και υποστήριξε ότι η αύξηση των τιμών του νικελίου δεν μπορεί να προκάλεσε ζημία, λόγω της κυκλικής τάσης τους.
                  
               
                     (24)
                  
                  
                     Μετά από αύξηση άνω του 10 % σε σχέση με το πρώτο τρίμηνο του 2020, η τιμή του σιδηροχρωμίου παρέμεινε σταθερή κατά τα τρία τελευταία τρίμηνα του 2020 και αυξήθηκε κατά 3 % το 2021. Η τιμή του νικελίου στο χρηματιστήριο μετάλλων του Λονδίνου αυξήθηκε κατά περίπου 40 % από το τέλος της περιόδου έρευνας. Μολονότι η ιστορική τιμή του νικελίου έχει αποδειχθεί ασταθής, ο όμιλος Jindal δεν προσκόμισε στοιχεία που να αποδεικνύουν σαφή κυκλική τάση. Όντως η Επιτροπή παρατήρησε αύξηση των τιμών των πρώτων υλών από τότε που ξεκίνησε η έρευνα, με αποτέλεσμα την περαιτέρω συμπίεση των τιμών στον ενωσιακό κλάδο παραγωγής, καθώς οι εν λόγω αυξήσεις τιμών δεν μπορούσαν να αντικατοπτριστούν στην τιμή του υπό εξέταση προϊόντος λόγω των εισαγωγών σε χαμηλές τιμές από τις οικείες χώρες. Η εν λόγω συμπίεση των τιμών αποδεικνύεται επίσης από τα στοιχεία της καταγγέλλουσας σχετικά με τη μείωση των κερδών προ τόκων, φόρων, απομείωσης και αποσβέσεων (EBITDA) του ενωσιακού κλάδου παραγωγής.
                  
               
                     (25)
                  
                  
                     Επιπλέον, η καταγγέλλουσα παρείχε ενδείξεις ότι οι εισαγωγείς δημιουργούν απόθεμα του υπό εξέταση προϊόντος, γεγονός που θα μπορούσε να προκαλέσει πρόσθετη ζημία στον ενωσιακό κλάδο παραγωγής, ιδίως λόγω του αυξανόμενου κόστους των πρώτων υλών, και είναι πιθανό να εξουδετερώσει σε μεγάλο βαθμό την επανορθωτική επίδραση τυχόν δασμού αντιντάμπινγκ που θα επιβληθεί.
                  
               
                     (26)
                  
                  
                     Επιπλέον, ο όμιλος Jindal υποστήριξε ότι η αίτηση καταγραφής δεν λάμβανε υπόψη τη μειωμένη ζήτηση που προκλήθηκε λόγω της πανδημίας Covid-19.
                  
               
                     (27)
                  
                  
                     Η Επιτροπή επισημαίνει ότι το επιχείρημα αυτό συνδέεται με εκτιμήσεις αιτιώδους συνάφειας και καταλογισμού, οι οποίες δεν έχουν άμεση σχέση με την ανάλυση για την καταγραφή των εισαγωγών σύμφωνα με το άρθρο 10 παράγραφος 4 του βασικού κανονισμού. Σε κάθε περίπτωση, η Επιτροπή θεωρεί ότι οποιαδήποτε μείωση της ζήτησης λόγω της πανδημίας σημαίνει ότι ο αυξημένος όγκος εισαγωγών σε χαμηλότερες τιμές θα μπορούσε αντικειμενικά μόνο να επιδεινώσει περαιτέρω την κατάσταση του ενωσιακού κλάδου παραγωγής και, ως εκ τούτου, θα ήταν πιθανό να εξουδετερώσει περαιτέρω την επανορθωτική επίδραση των οριστικών δασμών. Επομένως, το επιχείρημα αυτό απορρίφθηκε.
                  
               
                     (28)
                  
                  
                     Η περαιτέρω αύξηση των εισαγωγών μετά την έναρξη της έρευνας είναι πιθανόν, υπό το πρίσμα του χρόνου κατά τον οποίον πραγματοποιήθηκαν, του όγκου τους και των λοιπών περιστάσεων, όπως η πρακτική τιμολόγησης των παραγωγών-εξαγωγέων, το αυξανόμενο κόστος των πρώτων υλών και οι ενδείξεις ότι οι εισαγωγείς προβαίνουν σε δραστηριότητες σώρευσης του υπό εξέταση προϊόντος, να εξουδετερώσει σε μεγάλο βαθμό την επανορθωτική επίδραση τυχόν οριστικού δασμού, εκτός αν ο εν λόγω δασμός ισχύσει αναδρομικά.
                  
               
                     (29)
                  
                  
                     Ως εκ τούτου, η Επιτροπή κατέληξε στο συμπέρασμα ότι πληρούνταν το τρίτο κριτήριο για την καταγραφή.
                  
               4.   ΔΙΑΔΙΚΑΣΙΑ
         
         
                     (30)
                  
                  
                     Η Επιτροπή κατέληξε στο συμπέρασμα ότι υπάρχουν επαρκή αποδεικτικά στοιχεία που δικαιολογούν την καταγραφή των εισαγωγών του υπό εξέταση προϊόντος, σύμφωνα με το άρθρο 14 παράγραφος 5 του βασικού κανονισμού.
                  
               
                     (31)
                  
                  
                     Όλα τα ενδιαφερόμενα μέρη καλούνται να γνωστοποιήσουν γραπτώς τις απόψεις τους και να παράσχουν σχετικά αποδεικτικά στοιχεία. Η Επιτροπή μπορεί να δεχθεί σε ακρόαση τα ενδιαφερόμενα μέρη, αν αυτά υποβάλουν αίτηση γραπτώς και αποδείξουν ότι υπάρχουν ιδιαίτεροι λόγοι για τους οποίους θα πρέπει να γίνουν δεκτά σε ακρόαση.
                  
               5.   ΚΑΤΑΓΡΑΦΗ
         
         
                     (32)
                  
                  
                     Σύμφωνα με το άρθρο 14 παράγραφος 5 του βασικού κανονισμού, οι εισαγωγές του υπό εξέταση προϊόντος θα πρέπει να υποβάλλονται σε καταγραφή με σκοπό να εξασφαλιστεί ότι, εάν από τις έρευνες προκύψουν ευρήματα που οδηγούν στην επιβολή δασμών αντιντάμπινγκ, οι εν λόγω δασμοί είναι δυνατόν, αν πληρούνται οι αναγκαίοι όροι, να επιβληθούν αναδρομικά στις εισαγωγές που καταγράφονται, σύμφωνα με τις εφαρμοστέες νομικές διατάξεις.
                  
               
                     (33)
                  
                  
                     Κάθε μελλοντική οφειλή θα εξαρτάται από τα ευρήματα της έρευνας αντιντάμπινγκ.
                  
               
                     (34)
                  
                  
                     Σύμφωνα με τους ισχυρισμούς που διατυπώνονται στην καταγγελία με την οποία ζητείται έναρξη έρευνας αντιντάμπινγκ, εκτιμάται για το υπό εξέταση προϊόν περιθώριο ντάμπινγκ 48,8 % για την Ινδία και μεταξύ 15,6 % και 34,4 % για την Ινδονησία, και επίπεδο εξάλειψης της ζημίας 33,9 % για την Ινδία και 44,1 % για την Ινδονησία. Το ποσό της πιθανής μελλοντικής οφειλής καθορίζεται κανονικά στο χαμηλότερο από τα επίπεδα αυτά, σύμφωνα με το άρθρο 7 παράγραφος 2 του βασικού κανονισμού. Ωστόσο, εάν η Επιτροπή διαπιστώσει ότι οι όροι του άρθρου 7 παράγραφοι 2α και 2β του βασικού κανονισμού πληρούνται για την Ινδία και/ή την Ινδονησία, δηλαδή ότι το περιθώριο ντάμπινγκ θα μπορούσε να θεωρηθεί ότι αντικατοπτρίζει τη ζημία που υπέστη ο ενωσιακός κλάδος παραγωγής, το ποσό της πιθανής μελλοντικής οφειλής για εισαγωγές από τις εν λόγω χώρες θα μπορούσε να καθοριστεί στο επίπεδο του περιθωρίου ντάμπινγκ.
                  
               6.   ΕΠΕΞΕΡΓΑΣΙΑ ΔΕΔΟΜΕΝΩΝ ΠΡΟΣΩΠΙΚΟΥ ΧΑΡΑΚΤΗΡΑ
         
         
                     (35)
                  
                  
                     Η επεξεργασία των δεδομένων προσωπικού χαρακτήρα που συλλέγονται στο πλαίσιο της παρούσας έρευνας θα γίνει σύμφωνα με τον κανονισμό (ΕΕ) 2018/1725 (6),
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            
               1.   Καλούνται οι τελωνειακές αρχές, σύμφωνα με το άρθρο 14 παράγραφος 5 του κανονισμού (ΕΕ) 2016/1036, να λάβουν τα κατάλληλα μέτρα για την καταγραφή των εισαγωγών πλατέων προϊόντων έλασης από ανοξείδωτο χάλυβα, που έχουν απλώς ελαθεί σε ψυχρή κατάσταση (ψυχρής έλασης). Τα προϊόντα αυτά υπάγονται επί του παρόντος στους κωδικούς ΣΟ 7219 31 00, 7219 32 10, 7219 32 90, 7219 33 10, 7219 33 90, 7219 34 10, 7219 34 90, 7219 35 10, 7219 35 90, 7219 90 20, 7219 90 80, 7220 20 21, 7220 20 29, 7220 20 41, 7220 20 49, 7220 20 81, 7220 20 89, 7220 90 20 και 7220 90 80 και είναι καταγωγής Ινδίας και Ινδονησίας.
            
            
               2.   Η καταγραφή λήγει εννέα μήνες μετά την ημερομηνία έναρξης ισχύος του παρόντος κανονισμού.
            
            
               3.   Όλα τα ενδιαφερόμενα μέρη καλούνται να γνωστοποιήσουν γραπτώς τις απόψεις τους, να παράσχουν σχετικά αποδεικτικά στοιχεία ή να ζητήσουν ακρόαση εντός 21 ημερών από την ημερομηνία δημοσίευσης του παρόντος κανονισμού.
            
         
         
            Άρθρο 2
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 1η Μαρτίου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 176 της 30.6.2016, σ. 21.
         
            (2)  ΕΕ C 322 της 30.9.2020, σ. 17.
         
            (3)  Εκτελεστικός κανονισμός (ΕΕ) 2019/159 της Επιτροπής, της 31ης Ιανουαρίου 2019, για την επιβολή οριστικών μέτρων διασφάλισης όσον αφορά τις εισαγωγές ορισμένων προϊόντων σιδήρου και χάλυβα (ΕΕ L 31 της 1.2.2019, σ. 27).
         
            (4)  Εκτελεστικός κανονισμός (ΕΕ) 2020/894 της Επιτροπής, της 29ης Ιουνίου 2020, για την τροποποίηση του εκτελεστικού κανονισμού (ΕΕ) 2019/159 για την επιβολή οριστικών μέτρων διασφάλισης όσον αφορά τις εισαγωγές ορισμένων προϊόντων χάλυβα (ΕΕ L 206 της 30.6.2020, σ. 27).
         
            (5)  Ανακοίνωση σχετικά με την προσαρμογή του επιπέδου των δασμολογικών ποσοστώσεων στο πλαίσιο των μέτρων διασφάλισης για ορισμένα προϊόντα χάλυβα μετά την αποχώρηση του Ηνωμένου Βασιλείου από την Ευρωπαϊκή Ένωση την 1η Ιανουαρίου 2021, ΕΕ C 366 της 30.10.2020, σ. 36.
         
            (6)  Κανονισμός (ΕΕ) 2018/1725 του Ευρωπαϊκού Κοινοβουλίου και του Συμβουλίου, της 23ης Οκτωβρίου 2018, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα θεσμικά και λοιπά όργανα και τους οργανισμούς της Ένωσης και την ελεύθερη κυκλοφορία των δεδομένων αυτών, και για την κατάργηση του κανονισμού (ΕΚ) αριθ. 45/2001 και της απόφασης αριθ. 1247/2002/ΕΚ (ΕΕ L 295 της 21.11.2018, σ. 39).